पाकिस्तान में भूकंप के जोरदार झटके  
बलूचिस्तान प्रांत के कम आबादी वाले पहाड़ी इलाके में मंगलवार देर रात दर्ज किए गए तेज भूकंप से कई मकान क्षतिग्रस्त या पूरी तरह से ध्वस्त हो गए।
पाकिस्तान में बुधवार तड़के आए रिएक्टर पैमाने पर 7.3 की तीव्रता के भूकंप से लोगों में दहशत का माहौल बन गया। इसके कारण हृदयाघात से दो महिलाओं की मौत हो गई और तीन अन्य लोगों को अस्पताल में भर्ती कराया गया।  मंगलवार रात को 1:23 बजे आए इस भूकंप से गहरी नींद में सो रहे लोगों ने भी झटके महसूस किए। ज्यादातर लोग अपने घरों से बाहर निकल आए और कुछ लोग कुरान की आयतें पढ़ते देखे गए।  भू-गर्भ विज्ञान विभाग के मुताबिक भूकंप का केंद्र बलूचिस्तान प्रांत के पहाड़ी इलाके में स्थित दलबंडिन कस्बे में स्थित था। उत्तरी पाकिस्तान में अक्टूबर, 2005 में आए 7.6 रिक्टर तीव्रता के भूकंप से 70,000 लोगों की मौत हो गई थी।  समाचार चैनल 'जियो न्यूज' के मुताबिक जकोबाबाद की 35 वर्षीय महिला हलीमा बीबी और क्वेटा की रजिया बीबी की हृदयाघात से मौत हो गई। मुल्तान में भी तीन लोगों को हृदयाघात के कारण अस्पताल में भर्ती कराया गया। कच्चे मकान क्षतिग्रस्त होने से दर्जनों लोगों को चोटें लगी हैं।  कराची में भूकंप के कारण घरों से बाहर निकले हजारों लोगों ने सड़कों पर ही रात बिताई। बलूचिस्तान की राजधानी क्वेटा के एक निर्माण कारीगर मोहम्मद रहमान ने कहा, जब धरती कांपी, तब मैं चाय पी रहा था। यह बहुत भयानक था। मैं अपने दो बच्चों और पत्नी को साथ लेकर तुरंत घर से बाहर निकल आया।  पाकिस्तान के मुख्य भूगर्भशास्त्री मोहम्मद रियाज ने कहा कि ज्यादा तीव्रता के बावजूद भूकंप से काफी कम नुकसान हुआ है, क्योंकि भूकंप का केंद्र जमीन में काफी गहराई पर था और यह कम जनसंख्या वाले पहाड़ी इलाके में स्थित था।